**Eurolanche** je fanklub, ktorého hlavnou úlohou je podpora mužstva National Hockey League (NHL) Colorada Avalanche. Existuje od roku 2007 a v júni 2022 združoval 1227 fanúšikov zo 46 krajín sveta a 6 kontinentov. Fanklub organizoval takmer každý rok zájazdy na zápasy NHL pre svojich členov pod názvom *Eurolanche Invasion*. Z dôvodu vojnového konfliktu na Ukrajine sa vedenie fanklubu rozhodlo zmeniť názov výletu na *Eurolanche on Tour*. Podľa NHL je Eurolanche najväčším fanklubom Colorada Avalanche na svete. Zakladateľom a predsedom Eurolanche je David Púchovský, bývalý novinár denníka Nový Čas, ktorý v minulosti našiel tri unesené slovenské deti v Maďarsku a Paname.

Vývoj projektu
--------------

Fanklub Eurolanche vznikol 12. augusta 2007. Prvou hromadnou akciou registrovaných členov sa stalo stretnutie s vtedajším brankárom Colorada Avalanche Petrom Budajom v Banskej Bystrici v roku 2008, na ktorom sa stal krstným otcom projektu. Na základe Budajovho prísľubu pomoci s lístkami na zápasy Avalanche odcestovali koncom roka prví traja členovia do Denveru v rámci výletu Eurolanche Invasion I. Od toho momentu fanklub zorganizoval celkovo dvanásť Eurolanche Invasion.

Vo svojej viac ako desaťročnej histórii Eurolanche zorganizoval päťnásť stretnutí svojich členov na Slovensku, Česku a Francúzsku a viacero stretnutí s bývalými alebo vtedajšími hráčmi Colorada Avalanche. Členovia fanklubu mali možnosť stretnúť sa s Petrom Budajom, Paulom Stastnym, Milanom Hejdukom, Janom Hejdom, Davidom Kočím, Scottom Parkerom, Stevenom Reinprechtom, Uwe Kruppom, Davidom Aebischerom a Svenom Andrighettom. Ďalšie stretnutia s aktívnymi hráčmi sa uskutočňujú na jednotlivých výletoch v Colorade.

V roku 2011 fanklub zmenil svoju hlavnú webovú stránku po tretíkrát. V minulosti prinášala aktuálne články o tíme Colorado Avalanche redakcia. Teraz sa stránka venuje hlavne informovaniu o činnosti fanklubu. O fanklub sa stará niekoľko ďalších aktívnych členov bez nároku na honorár. Ide o nekomerčný a neziskový projekt.

Okrem výletov do Colorada fanklub zorganizoval v roku 2017 výlet svojich 57 členov do Švédska na podujatie NHL Global Series, keď dva zápasy odohrali v Štokholme Colorado Avalanche a Ottawa Senators.

Fanklub prevádzkuje okrem hlavnej webovej stránky ďalších šesť zameraných na výlety do USA, zápasy pod holým nebom proti Detroitu Red Wings, dvojzápas vo Švédsku, oslavu svojho 10. výročia a podporu predaja knihy v slovenčine a angličtine.

### Kniha

Koncom roka 2017 publikoval predseda fanklubu knižku *"10 rokov fanklubu Eurolanche - Príbeh oddaných fanúšikov Colorada Avalanche o tom, ako sa z Európy dostali do haly Pepsi Center"* v slovenčine a v angličtine (preklad zabezpečil podpredseda fanklubu Michal Hežely) v limitovanom náklade 300 kusov. Do konca roka bol vypredaný takmer celý náklad.

### Výlety do USA

Fanklub Eurolanche zorganizoval od sezóny 2008/09 dvanásť výletov do USA pod názvom Eurolanche Invasion. Od sezóny 2022/23 sa budú organizovať pod názvom Eurolanche on Tour.

Doterajších dvanástich výletov sa zúčastnilo spolu 83 členov fanklubu zo Slovenska, Česka, Rakúska, Maďarska, Rumunska, Fínska, Nemecka, Švajčiarska, Veľkej Británie, Poľska, Chorvátska a Slovinska. V hale Pepsi Center v Denveri si pozreli 69 zápasov Colorada Avalanche. Ďalších desať videli na ihriskách súperov v Minnesote, Chicagu, Anaheime, San Jose, Columbuse, Nashville a Los Angeles. Okrem štátu Colorado navštívili aj ďalšie americké štáty a to Wyoming, Utah, Nevada, Kalifornia, Arizona, Nové Mexiko, Nebraska, Iowa, Minnesota, Illinois, Indiana a Tennessee a samostatné štáty Kanada a Mexiko.

Ciele
-----

* združovanie európskych fanúšikov Colorado Avalanche
* spravodajské pokrývanie Colorado Avalanche prostredníctvom publikácie článkov v rôznych svetových jazykoch
* organizácia stretnutí medzi európskymi fanúšikmi tímu v Európe
* organizácia stretnutí členov fanklubu s hráčmi tímu v Európe
* organizácia výletov fanúšikov do Denveru
* organizácia súťaží o podpisy a suveníry
* vytvorenie internetového diskusného priestoru pre európskych fanúšikov

Členstvo
--------

Členstvo vo fanklube je bezplatné pre každého fanúšika Colorada Avalanche. Na hlavnej webovej stránke fanklubu je k dispozícii registračný formulár. Každý člen, ktorý sa raz za dva roky zúčastní aspoň jednej akcie organizovanej fanklubom sa automaticky stáva členom skupiny Yeti Ultras. Iba jej členovia sa môžu zúčastňovať väčšiny súťaží o suveníry Colorada Avalanche a čerpať ďalšie výhody.

Eurolanche v médiách
--------------------

Fanklub Eurolanche sa často spomína v európskych, aj severoamerických médiách. Médiá informujú o jeho činnosti a často citujú jeho vlastné informácie o Colorade Avalanche. Web fanklubu napríklad ako prvý oznámil správu o úmrtí bývalého hokejistu Avalanche Mareka Svatoša. Vlastné informácie získava fanklub aj prostredníctvom exkluzívnych rozhovorov priamo s hráčmi.

Priamo o činnosti fanklubu informovali napríklad celoštátna americká televízia NBC Sports (rozhovor spravil s členmi fanklubu legenda NHL Jeremy Roenick), americké regionálne stanice Altitude TV, Fox 31, CBS Denver, regionálny denník Denver Post, oficiálna webová stránka Colorada Avalanche, najznámejší časopis o NHL na svete The Hockey News, webová stránka NHL.com, najväčší európsky časopis o NHL ProHockey, najčítanejší slovenský denník Nový Čas, najstarší slovenský týždenník Život, slovenská športová televízia DIGI Sport, české regionálne noviny a mnohé ďalšie.

Referencie
----------

1. ↑   Eurolanche - zoznam členov. *Eurolanche*. Dostupné online [cit. 2018-01-03].
2. ↑   Eurolanche Invasion - výlety do USA na NHL. *Eurolanche*. Dostupné online [cit. 2018-01-03].
3. ↑   Eurolanche Invasion mení názov. *Eurolanche*, 2022-05-12. Dostupné online.
4. ↑  NHL. *@NHL* [online]. 11:45 AM - 11 Nov 2017, [cit. 2018-01-03]. Dostupné online. (po anglicky)
5. ↑   Novinár vypátral unesené deti v Paname, teraz vyšiel z anonymity: Takto som našiel Gajdárovcov!. *Nový Čas*. Dostupné online [cit. 2018-01-03].
6. ↑   *Unesene.sk* [online]. Skutočný príbeh troch unesených slovenských detí a novinára, ktorý ich našiel v Maďarsku a Paname, [cit. 2018-01-03]. Dostupné online.
7. ↑   Peter Budaj krstným otcom. *HOKEJ.sk*. Dostupné online [cit. 2018-01-03].
8. ↑   Eurolanche - redakcia. *Eurolanche*. Dostupné online [cit. 2018-01-03].
9. ↑   *Eurolanche lands in Sweden for Global Series* [online]. NHL.com, [cit. 2018-01-03]. Dostupné online. (po anglicky)
10. ↑   David založil fanklub, netušil aký ošiaľ spôsobí: O tomto sa mu ani len nesnívalo!. *Nový Čas*. Dostupné online [cit. 2018-01-03].
11. ↑   *Eurolanche on Tour* [online]. [Cit. 2022-06-18]. Dostupné online.
12. ↑   Skupina Yeti Ultras. *Eurolanche*. Dostupné online [cit. 2018-01-03].
13. ↑   Former Avalanche winger Marek Svatos dies at 34 in Lone Tree. *The Denver Post*, 2016-11-06. Dostupné online [cit. 2018-01-03]. (po anglicky)
14. ↑   Eurolanche - zoznam rozhovor s hráčmi. *Eurolanche*. Dostupné online [cit. 2018-01-03].
15. ↑   *Jeremy Roenick of NBC Sports did an interview with the Eurolanche Fan Club (online version)* [online]. 2016-07-18, [cit. 2018-01-03]. Dostupné online.
16. ↑   *Interview with Eurolanche members in 2009* [online]. 2013-12-13, [cit. 2018-01-03]. Dostupné online.
17. ↑   *Fan Club Eurolanche on FOX 31* [online]. 2013-12-16, [cit. 2018-01-03]. Dostupné online.
18. ↑  FREI, Terry. Eurolanche Fan Club treks to see Avs. *Denver Post* (Denver, Colorado), 11.01.2015. Dostupné online.
19. ↑   *Eurolanche Invasion 2014* [online]. NHL.com, [cit. 2018-01-03]. Dostupné online. (po anglicky)
20. ↑  CLINTON, Jared. Despite the distance, Avalanche might be most popular team in Europe | The Hockey News. *The Hockey News*. Dostupné online [cit. 2018-01-03]. (po anglicky)
21. ↑  LANGR, Michael. *Neopísateľný pocit. Eurolanche si užívajú finále* [online]. 2022-06-17, [cit. 2022-06-18]. Dostupné online.
22. ↑  NOVOTNÝ, Petr. Eurolanche Invasion VII. *ProHockey* (Praha: Egmont PL), 2015, čís. 2. Dostupné online.
23. ↑   V zákulisí NHL. *Život* (Bratislava: Ringier Axel Springer Slovakia), 24.05.2014, čís. 21, s. 22-23. Dostupné online.
24. ↑   *President of Eurolanche Fan Club on Slovak TV DIGI Sport (English subtitles)* [online]. 2014-08-06, [cit. 2018-01-03]. Dostupné online.
25. ↑   Eurolanche - citácie v médiách. *Eurolanche*. Dostupné online [cit. 2018-01-03].

Externé odkazy
--------------

* Oficiálna webová stránka fanklubu Eurolanche